
Številka: 	35409-141/2024-2570-8

Datum: 	30. 10. 2024

Ministrstvo za okolje, podnebje in energijo izdaja na podlagi četrtega odstavka 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP) v povezavi s 101 a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) o obveznosti izvedbe celovite presoje vplivov na okolje za Občinski podrobni prostorski načrt 448 Ilovica ob Jurčkovi 2, pripravljavcu plana, Mestni občini Ljubljana, Mestni upravi, Poljanska cesta 28, 1000 Ljubljana, naslednje

MNENJE

1. V postopku priprave Občinskega podrobnega prostorskega načrta 448 Ilovica ob Jurčkovi 2 je treba izvesti celovito presojo vplivov na okolje.
2. V tem postopku ni bilo stroškov.

Obrazložitev

Pripravljavec plana, Mestna občina Ljubljana, Mestna uprava, Poljanska cesta 28, 1000 Ljubljana, je z vlogo, št. 35021-16/2022-56, z dne 27. 8. 2024, prejeto istega dne, Ministrstvo za okolje, podnebje in energijo (v nadaljnjem besedilu ministrstvo) zaprosil za mnenje o obveznosti izvedbe celovite presoje vplivov na okolje za Občinski podrobni prostorski načrt 448 Ilovica ob Jurčkovi 2 (v nadaljnjem besedilu OPPN) po 128. členu Zakona o urejanju prostora (ZUreP-3). 

Na spletnem portalu pripravljavca je bilo dostopno naslednje gradivo:
- Dopolnjena pobuda za pričetek postopka izdelave OPPN 448 Ilovica ob Jurčkovi 2 (Šabec Kalan Šabec – Arhitekti, Mojca Kalan Šabec s.p., št. naloge UP 22-001-PS, maj 2024);
- mnenje Zavoda RS za varstvo narave, št. 3563-0285/2024-2, z dne 17. 7. 2024.

Po 128. členu Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu ZUreP-3), občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je gradivo preučilo in ugotovilo, da se z OPPN ureja območje enote urejanja prostora RN-337 s podrobnejšo namensko rabo prostora CU (osrednja območja centralnih dejavnosti), ki obsega več zemljiških parcel v k.o. Karlovško predmestje v skupni izmeri približno 2,6 ha. OPPN leži južno od Jurčkove ceste, na vzhodu meji na Mihov štradon, zahodno ga omejuje obstoječa stanovanjska pozidava, južno pa Pot spominov in tovarištva. Ob Jurčkovi poteka tudi potok Zgornji Galjevec, v katerega se stekata dva odvodna jarka na vzhodnem in zahodnem delu območja. Območje je v celoti poplavno ogroženo in leži pretežno znotraj razreda srednje poplavne nevarnosti, manjši del pa je v območju razreda majhne poplavne nevarnosti. Na osrednjem delu območja je obstoječa pozidava, nepozidan del pa predstavljajo vrtovi in površine v kmetijski rabi. Na območju je predvidena gradnja trgovske stavbe, večstanovanjske ali stanovanjsko-poslovne stavbe, več individualnih ali dvostanovanjskih stavb za lastne potrebe in za trg, prestavitev obstoječega parkirišča gostinskega lokala ter gradnja pripadajoče gospodarske javne infrastrukture. Dostop je predviden z Jurčkove ceste. 
Na podlagi predloženega gradiva ministrstvo ugotavlja, da za OPPN ni treba izvesti presoje vplivov na okolje v skladu z 89. členom Zakona o varstvu okolje (Uradni list RS, št. 44/22, 18/23 – ZDU-1O in 78/23 – ZUNPEOVE) in Uredbo o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22 – ZVO-2).

Pripravljavec plana je predložil mnenje Zavoda RS za varstvo narave (v nadaljevanju ZRSVN), št. 3563-0285/2024-2, z dne 17. 7. 2024. V mnenju je ugotovil, da OPPN in njegov daljinski vpliv segata v zavarovano območje Pot spominov in tovarištva (id. št. 4033), zavarovano z Odlokom o določitvi »Poti spominov in tovarištva« za spomenik skupnega pomena za mesto Ljubljana (Uradni list SRS, št. 3/88). Pot spominov in tovarištva (v nadaljevanju PST) poteka po južnem robu območja OPPN. V skladu z varstvenim režimom je na območju PST treba ohranjati rastiščne pogoje dreves in grmovnic ter preprečevati poškodovanje njihovih nadzemnih in podzemnih delov. ZRSVN je v mnenju navedel, da iz predloženega gradiva lokacija stavb, gospodarske javne infrastrukture in zunanjih ureditev še ni razvidna, vendar je iz besedila razbrati, da načrtovana gradnja ne bo segala na območje varstva narave, ne bo ogrožala drevoredov in ne bo posegala v rastni prostor dreves na območju PST. Stavbe morajo biti od PST (EUP z oznako ZPp) odmaknjene najmanj 10 m, kar je prikazano na predloženi regulacijski karti. ZRSVN meni, da OPPN, ob upoštevanju varstvenega režima, ki velja na območju, verjetno ne bo pomembno vplival na zavarovano območje, zato meni, da zanj ni treba izvesti presoje sprejemljivosti po določbah 101. a člena Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON).

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje v skladu z Uredbo o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih). Skladno s 3. členom te uredbe je pridobilo mnenji Ministrstva za kulturo in Direkcije RS za vode.

Ministrstvo za kulturo je v mnenju št. 35012-75/2024-3340/6, z dne 2. 10. 2024, prejetem 4. 10. 2024 ugotovilo, da OPPN sicer meji na kulturni spomenik Ljubljana - Pot POT (EID 1-01116), ki je zavarovan z Odlokom o razglasitvi Poti spominov in tovarištva za zgodovinski spomenik (Uradni list SRS, št. 17/85), vendar je načrtovana prostorska ureditev sprejemljiva z vidika varstva kulturne dediščine. Skladno z navedenim meni, da je, glede na načrtovane ureditve ter varstveni režim in stanje kulturne dediščine na obravnavanem območju, verjetnost pomembnejših vplivov izvedbe plana na kulturno dediščino majhna, zato izvedba celovite presoje vplivov na okolje ni potrebna.

Direkcija RS za vode je podala podrobnejše usmeritve, št. 35020-81/2024-3, z dne 25. 10. 2024, prejete 28. 10. 2024, v katerih se je opredelila tudi do verjetnosti pomembnejših vplivov plana na okolje. Navedla je, da je območje OPPN poplavno ogroženo zaradi poplave Ljubljanice ter leži v bližini vodotoka Zgornji Galjevec in dveh melioracijskih jarkov, ki se stekata vanj. Pretežni del OPPN leži v območju razreda srednje poplavne nevarnosti, preostali del pa v območju majhne poplavne nevarnosti. V skladu z določili veljavnega občinskega prostorskega načrta celoten OPPN leži znotraj območja izravnalnega ukrepa za varstvo pred poplavami, kjer je pred posegom v prostor oziroma sočasno z njim obvezno nadomeščanje izgubljenega volumna med koto poplave pri Q100 in koto obstoječe odvodnje. Zaradi specifičnosti barjanskih tal je območje problematično tudi zaradi hipnega odtoka padavinskih voda in nezmožnosti ponikanja meteorne vode na terenu. Prav tako je zaradi načrtovanih ureditev, lastniške razdrobljenosti in etapnosti gradnje težko zagotavljati celovitost omilitvenih ukrepov na območju OPPN in širše. Glede na navedeno Direkcija RS za vode meni, da bo OPPN verjetno pomembno vplival na okolje z vidika upravljanja z vodami, zato je zanj treba izdelati okoljsko poročilo, v katerem bodo obravnavani vplivi ter podani ustrezni in glede na plan dovolj podrobni omilitveni ukrepi za preprečevanje poplavne ogroženosti.

Po pregledu gradiva in na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, je ugotovilo:
-	Z OPPN se načrtuje gradnja stanovanjske soseske s pretežno individualnimi ali dvostanovanjskimi stavbami, trgovino ter prometno in drugo infrastrukturo.
-	Na podlagi javno dostopnih podatkov (vir: ARSO, Atlas okolja) OPPN ne sega na območje naravnih vrednot, meji pa na naravno vrednoto Pot spominov in tovarištva (ident. št. 8706), ki poteka ob južnem robu. Na podlagi predloženega gradiva ministrstvo ocenjuje, da načrtovana gradnja ne bo segala na v naravno vrednoto in zato ne bo bistveno vplivala nanjo. 
-	OPPN ne posega na območja kmetijskih zemljišč in gozdov.
-	OPPN se v celoti nahaja na poplavnem območju s pretežno srednjo stopnjo poplavne ogroženosti. Nekateri z OPPN načrtovani posegi so po Uredbi o pogojih in omejitvah za izvajanje dejavnosti in posegov v prostor na območjih, ogroženih zaradi poplav in z njimi povezane erozije celinskih voda in morja (Uradni list RS, št. 89/08, 49/20) prepovedani, oziroma so dovoljeni samo na območju strnjeno grajenih stavb enakovrstne namembnosti v strnjenih naseljih in le pod določenimi pogoji. Ker ti pogoji še niso izpolnjeni in omilitveni ukrepi, ki bi njihovo izpolnitev omogočili, še niso določeni, ministrstvo meni, da bi OPPN lahko pomembno vplival na okolje z vidika upravljanja z vodami. Ministrstvo je v tem postopku pridobilo tudi mnenje Direkcije RS za vode (št. 35020-81/2024-3 z dne 25. 10. 2024), ki je prav tako ugotovila, da bo OPPN verjetno pomembno vplival na poplavno ogroženost. Z njenimi ugotovitvami se strinja tudi ministrstvo.
-	Na podlagi javno dostopnih podatkov (vir: Ministrstvo za kulturo, GisKD pregledovalnik) OPPN meji na kulturni spomenik Ljubljana - Pot POT (EID 1-01116), vendar načrtovana ureditev ne bo pomembneje vplivala na navedeno enoto kulturne dediščine, kar je v mnenju ugotovilo tudi Ministrstvo za kulturo. 
-	Na podlagi predloženega gradiva se na območju OPPN ne načrtujejo posegi in dejavnosti, ki bi lahko povzročili pomembne vplive na zdravje ljudi. 

Ministrstvo na podlagi gradiva, javno dostopnih podatkov, mnenj in meril iz 2. člena Uredbe o merilih ocenjuje, da obstaja verjetnost pomembnejših vplivov OPPN na področje upravljanja z vodami zaradi posegov na poplavno območje. Ministrstvo zato meni, da je za OPPN treba izvesti celovito presojo vplivov na okolje.


V skladu z zgoraj navedenim je ministrstvo ugotovilo, da je za OPPN treba izvesti celovito presojo vplivov na okolje po določilih 128. člena ZUreP-3. Presoje sprejemljivosti vplivov izvedbe plana na varovana območja narave po 101. členu ZON ni treba izvesti.

Pripravila:

Mojca Lenardič	dr. Tanja Pucelj Vidović
Podsekretarka	Vodja Sektorja za okoljske presoje




Priloge:
· Mnenje Direkcije RS za vode, št. 35020-81/2024-3, z dne 25. 10. 2024
· Mnenje Ministrstva za kulturo, št. 35012-75/2024-3340/6, z dne 2. 10. 2024


Vročiti (elektronsko):
- Mestna občina Ljubljana, Mestna uprava, Poljanska cesta 28, 1000 Ljubljana,
 glavna.pisarna@ljubljana.si

V vednost (elektronsko):
- Mestna občina Ljubljana, Oddelek za urejanje prostora, urbanizem@ljubljana.si 
- Zavod RS za varstvo narave, OE Ljubljana, info.lj@zrsvn.si 
- Direkcija RS za vode, Sektor območja srednje Save, gp.drsv-lj@gov.si 
- Ministrstvo za kulturo, Direktorat za kulturno dediščino, gp.mk@gov.si 



image1.png
REPUBLIKA SLOVENIJA
MINISTRSTVO ZA OKOLJE, PODNEBJE IN ENERGIJO




